钦定古今图书集成/明伦汇编/官常典/第269卷 > 程羽
## 钦定古今图书集成/明伦汇编/官常典/第269卷 > 程羽

按《宋史》本传：“羽字冲远，深州陆泽人。少好学，能属文。
晋天福中，擢进士第，授阳谷主簿，历虞乡、醴泉、新都
令，皆有政绩。开宝中，选为两使判官。入对，太祖询以
时事，敷奏称旨，擢著作郎，出知兴州。逾年，改知兴元
府。”〈原本阙四字〉八年，诏归阙，以本官领开封府判官。羽
性淳厚，莅事恪谨。时太宗尹京，颇以长者待之。及即
位，拜给事中、知开封府。未几，出知成都府，为政宽简，
蜀人便之。入朝，拜礼部侍郎。上欲优以清职。故事，端
明殿设学士二员，居翰林学士上，专备顾问，冯道、赵
凤始居是职，累朝因之。及是，即殿名，以羽为文明殿
学士，位在枢密副使下，且即泰宁坊营第以赐之。太
平兴国五年，典试贡士，御试得人居多。六年，以老疾
求解职，拜兵部侍郎，未几致仕，仍给全奉。雍熙元年，
卒，年七十二，赠礼部尚书。子帝振，以荫至尚书虞部
员外郎。